CELEX: 62015CJ0124
Language: et
Date: 2016-02-17 00:00:00
Title: Euroopa Kohtu otsus (esimene koda), 17.2.2016.#Salutas Pharma GmbH versus Hauptzollamt Hannover.#Eelotsusetaotlus, mille on esitanud Finanzgericht Hamburg.#Eelotsusetaotlus – Ühine tollitariifistik – Tariifne klassifitseerimine – Kombineeritud nomenklatuur – Rubriik 3004 – 500 mg kaltsiumi sisaldavad lahustuvad tabletid – Üldise tervise või hea enesetunde säilitamiseks vajalikust soovitatavast päevaannusest (RDA) oluliselt suurem ainekogus soovitatud päevadoosis.#Kohtuasi C-124/15.

EUROOPA KOHTU OTSUS (esimene koda)
      17. veebruar 2016 (
            *1
         )
      „Eelotsusetaotlus — Ühine tollitariifistik — Tariifne klassifitseerimine — Kombineeritud nomenklatuur — Rubriik 3004 — 500 mg kaltsiumi sisaldavad lahustuvad tabletid — Üldise tervise või hea enesetunde säilitamiseks vajalikust soovitatavast päevaannusest (RDA) oluliselt suurem ainekogus soovitatud päevadoosis”
      Kohtuasjas C‑124/15,
      mille ese on ELTL artikli 267 alusel Finanzgericht Hamburg’i (Hamburgi maksukohus, Saksamaa) 24. veebruari 2015. aasta otsusega esitatud eelotsusetaotlus, mis saabus Euroopa Kohtusse 12. märtsil 2015, menetluses
      
         Salutas Pharma GmbH
      
      
         versus
      
      
         Hauptzollamt Hannover,
      
      EUROOPA KOHUS (esimene koda),
      koosseisus: koja president R. Silva de Lapuerta, kohtunikud A. Arabadjiev, J.‑C. Bonichot, C. G. Fernlund ja S. Rodin (ettekandja),
      kohtujurist: P. Mengozzi,
      kohtusekretär: A. Calot Escobar,
      arvestades kirjalikku menetlust,
      arvestades seisukohti, mille esitasid:
      
               —
            
            
               Salutas Pharma GmbH, esindajad: Rechtsanwalt M. Niestedt ja Rechtsanwalt K. Göcke,
            
         
               —
            
            
               Hauptzollamt Hannover, esindaja: T. Röper,
            
         
               —
            
            
               Ungari valitsus, esindajad: M. Z. Fehér ja A. M. Pálfy,
            
         
               —
            
            
               Euroopa Komisjon, esindajad: A. Caeiros ja M. Wasmeier,
            
         arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
      on teinud järgmise
      
         otsuse
      
      
               1
            
            
               Eelotsusetaotlus käsitleb seda, kuidas tuleb tõlgendada nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, lk 1; ELT eriväljaanne 02/02, lk 382) I lisas sisalduvat kombineeritud nomenklatuuri komisjoni 27. septembri 20011. aasta määrusega (EÜ) nr 1006/2011 (EÜT L 282, lk 1) (edaspidi „KN“) muudetud kujul.
            
         
               2
            
            
               Eelotsusetaotlus on esitatud kohtuvaidluse raames, mille pooled on farmaatsiatoodete valmistamise ja turustamisega tegelev äriühing Salutas Pharma GmbH (edaspidi „Salutas Pharma“) ja Hauptzollamt Hannover (Hannoveri kesktolliamet, edaspidi „toll“) ning mis käsitleb lahustuvate tablettide müüginimega „Calcium‑Sandoz Forte 500 mg“ tariifset klassifitseerimist.
            
         
         Õiguslik raamistik
      
      
         HS
      
      
               3
            
            
               Tollikoostöö Nõukogu, nüüd Maailma Tolliorganisatsioon [World Customs Organization] (WCO), asutati Brüsselis 15. detsembril 1950 allkirjastatud konventsiooniga nimetatud nõukogu asutamise kohta. Kaupade kirjeldamise ja kodeerimise harmoneeritud süsteemi (edaspidi „HS“) töötas välja WCO ning see kehtestati 14. juunil 1983 Brüsselis sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga (edaspidi „HS‑konventsioon“), mis kiideti koos selle 24. juuni 1986. aasta muutmisprotokolliga Euroopa Majandusühenduse nimel heaks nõukogu 7. aprilli 1987. aasta otsusega 87/369/EMÜ (EÜT L 198, lk 1; ELT eriväljaanne 02/02, lk 288).
            
         
               4
            
            
               HS‑i konventsiooni artikli 3 lõike 1 kohaselt kohustub iga konventsiooniosaline tagama, et tema tollitariifi- ja statistikanomenklatuurid oleksid HS‑iga kooskõlas, ja kasutama kõiki HS‑i rubriike ja alamrubriike ilma täienduste või muudatusteta neile vastavate arvkoodidega ning järgima selle süsteemi numeratsiooni. Iga konventsiooniosaline kohustub kasutama HS‑i üldisi tõlgendamisreegleid ning märkusi jaotise, grupi ja alamrubriigi kohta ning hoiduma muutmast jaotiste, gruppide ja alamrubriikide ulatust.
            
         
               5
            
            
               WCO kiidab HS‑konventsiooni artiklis 8 sätestatud tingimustel heaks HS‑i komitee poolt vastu võetud selgitavad märkused ja klassifitseerimise arvamused.
            
         
               6
            
            
               HS‑i rubriik 21.06 hõlmab „[m]ujal nimetamata toiduaineid“.
            
         
               7
            
            
               Seda rubriiki käsitlev selgitav märkus on järgmine:
            
         
               8
            
            
               HS‑i rubriik 30.04 on sõnastatud nii:
            
         
               9
            
            
               Vastavalt selgitavale märkusele HS‑i rubriigi 30.04 kohta „ei kuulu sellesse rubriiki vitamiine või mineraalsooli sisaldavad toidulisandid, mis on ette nähtud tervise või hea enesetunde säilitamiseks, ilma et neil oleks otsest indikatsiooni mingi haiguse või puude raviks või profülaktikaks. Need tooted on tavaliselt vedeliku kujul, kuid võivad esineda ka tablettide või pulbritena ja need klassifitseeritakse rubriiki 21.06 või gruppi 22.“
            
         
         KN
      
      
               10
            
            
               KN põhineb HS‑il. KN‑iga on üle võetud HS‑i rubriigid ja kuuekohalised alamrubriigid, ainult seitsmes ja kaheksas number tähistavad KN‑i enda alajaotisi.
            
         
               11
            
            
               Määruse nr 2658/87 – mida on muudetud nõukogu 31. jaanuari 2000. aasta määrusega (EÜ) nr 254/2000 (EÜT L 28, lk 16; ELT eriväljaanne 02/09, lk 357) – artikli 12 lõike 1 kohaselt võtab komisjon igal aastal vastu määruse vormis KN‑i täieliku redaktsiooni koos tollimaksumääradega, nagu see tuleneb Euroopa Liidu Nõukogu või komisjoni poolt vastu võetud meetmetest. Seda määrust kohaldatakse alates järgmise kalendriaasta 1. jaanuarist.
            
         
               12
            
            
               Sisuliselt on KN‑i rubriikides 2106 ja 3004 sõna‑sõnalt korratud HS‑i rubriikide 21.06 ja 30.04 sõnastust.
            
         
               13
            
            
               KN‑i alamrubriik 3004 90 00 on sõnastatud nii: „muud“.
            
         
               14
            
            
               KN‑i grupi 30 lisamärkus 1 on järgmine:
            
         
               15
            
            
               Komisjoni teatises „Euroopa Liidu kombineeritud nomenklatuuri selgitavad märkused“ (ELT 2011, C 137, lk 1) esitatud KN‑i grupi 30 kohta käiva lisamärkuse 1 (edaspidi „KN‑i grupi 30 selgitav märkus“) punkt 3 on järgmine:
            
         
               16
            
            
               Samast viidatud punktist 3 selgub, et kaltsiumi soovitatud päevaannus (RDA) on 800 mg.
            
         
         Põhikohtuasi ja eelotsuse küsimus
      
      
               17
            
            
               Salutas Pharma taotles 2. mail 2012 siduva tariifiinformatsiooni väljastamist nimetust „Calcium‑Sandoz Forte 500 mg“ kandvatele tablettidele. Ta tegi ettepaneku klassifitseerida need KN‑i alamrubriiki 3004 90 00.
            
         
               18
            
            
               Põhikohtuasjas käsitletav toode on preparaat, mille peamine koostisosa on kaltsium ja mis on ette nähtud suukaudseks manustamiseks vees lahustatuna. Teave toote, eelkõige selle annustamise, kasutamise ja toimeaine kohta on esitatud pakendil ja tootele lisatud kasutusjuhendis. Täiskasvanute doos on üks kuni kolm tabletti ööpäevas (st 500–1500 mg) ja lastel üks kuni kaks tabletti ööpäevas (st 500–1000 mg). Kasutusjuhendis on märgitud, et lahustuvaid tablette kasutatakse kaltsiumipuuduse ennetamiseks ja raviks ning osteoporoosi (luukoe hõrenemine) ennetamiseks ja raviks rakendatava spetsiaalse teraapia toetuseks. Salutas Pharma turustab neid lahustuvaid tablette ainult apteekide kaudu.
            
         
               19
            
            
               Toll klassifitseeris nimetatud toote 8. oktoobril 2012 väljastatud siduvas tariifiinformatsioonis KN‑i alamrubriiki 2106 90 92 põhjendusel, et see toode ei kuulu KN‑i rubriiki 3004, sest selle doseering ei vasta kaltsiumi tarbimisele koguses, mis on oluliselt suurem kui aine soovitatud päevaannus (RDA), mis on näidustatud üldise tervise ja hea enesetunde säilitamiseks.
            
         
               20
            
            
               Salutas Pharma poolt 26. oktoobril 2012 esitatud vaide peale kinnitas toll 13. jaanuaril 2014 oma otsust klassifitseerida põhikohtuasjas käsitletav toode KN‑i rubriiki 2106 põhjendusel, et KN‑i grupi 30 lisamärkuses 1 ette nähtud tingimus ei ole täidetud, sest vaidlusaluse toote puhul ei sisaldanud maksimaalne soovitatud päevadoos kaltsiumi kolmekordse soovitatud kaltsiumi päevaannusega (RDA) võrdses koguses.
            
         
               21
            
            
               Salutas Pharma esitas 17. veebruaril 2014 eelotsusetaotluse esitanud kohtule kaebuse 13. jaanuari 2014. aasta otsuse peale, väites, et KN‑i grupi 30 lisamärkus 1 on kehtetu, kuna muudab KN‑i tariifirubriigi 3004 sisu. Teise võimalusena väitis Salutas Pharma, et see lisamärkus ei nõua, et asjaomase toote puhul peab soovitatud päevadoos sisaldama kaltsiumi tingimata samas koguses kui kolmekordne soovitatud päevaannus, eriti kui arvestada tõika, et 2400 mg päevaannus kaltsiumi, mis vastab kolmekordsele soovitatud päevaannusele (RDA), ületab tervise seisukohalt kriitilise piiri.
            
         
               22
            
            
               Toll palub selle kaebuse rahuldamata jätta põhjendusel, et KN‑i grupi 30 lisamärkus 1 on siduv ja et tervisele negatiivseid tagajärgi põhjustamata võib päevas tarbida kuni 2500 mg kaltsiumi, nii et põhikohtuasjas käsitletavate lahustuvate tablettide soovitatud maksimaalses päevadoosis sisalduva kaltsiumi kogus – nimelt 1500 mg – ei ole „oluliselt kõrgem“ selle lisamärkuse tähenduses.
            
         
               23
            
            
               Eelotsusetaotluse esitanud kohus märgib, et kõnealused tabletid vastavad KN‑i grupi 30 lisamärkuse 1 esimese lõigu punktidele a–d ning et seega sõltub nende klassifikatsioon esiteks selle lisamärkuse kolmandas lõigus oleva väljendi „oluliselt kõrgem“ tõlgendusest ning teiseks KN‑i grupi 30 selgitava märkuse tõlgendusest.
            
         
               24
            
            
               Selles küsimuses on nimetatud kohus arvamusel, et selgitav märkus näib nõudvat, et sellise preparaadi nagu põhikohtuasjas käsitletav toode kuulumiseks sellesse gruppi kui „vitamiinidel või mineraalainetel põhinev preparaat“, peab vitamiinide või mineraalide sisaldus selles preparaadis olema oluliselt – tavaliselt vähemalt kolm korda – suurem kui soovitatud päevaannus (RDA). Kuna kaltsiumi soovitatud päevaannus (RDA) on 800 mg, peaks sellise toote nagu põhikohtuasjas käsitletav KN‑i rubriiki 3004 klassifitseerimine olema võimalik siis, kui soovitatud päevadoos sisaldab 2400 mg kaltsiumi. Ent põhikohtuasjas käsitletava toote puhul on doosis kaltsiumi maksimaalselt 1500 mg päevas.
            
         
               25
            
            
               Siiski märgib eelotsusetaotluse esitanud kohus, et viimasena mainitud kaltsiumi kogus on rohkem kui 85% võrra suurem kaltsiumi soovitatud päevaannusest (RDA). Ka kaldub ta pooldama seisukohta, et sellise kaltsiumisisalduse võib määratleda „oluliselt kõrgemana“ grupi 30 lisamärkuse 1 tähenduses, isegi kui see ei ole kolm korda suurem soovitatud päevaannusest (RDA). See kohus leiab samuti, et KN‑i grupi 30 selgitav märkus näib sõna „tavaliselt“ kasutamisega viitavat võimalikele eranditele. Järelikult ei tohiks selle kohtu arvates olla välistatud võimalus, et toote klassifitseerimiseks KN‑i rubriiki 3004 piisab erandjuhtudel vitamiinide või mineraalainete sisaldusest, mis on väiksem kui kolmekordne soovitatud päevaannus (RDA).
            
         
               26
            
            
               Lisaks toob see kohus välja, et turul ei ole selliseid suu kaudu manustatavaid preparaate, mis sisaldaksid kaltsiumi rohkem kui kolmekordses soovitatud päevaannuses (RDA), ja et ei saa teha üldist järeldust, et 2400 mg suurusel kaltsiumi päevadoosil ei ole kahjulikku mõju tervisele.
            
         
               27
            
            
               Siiski märgib see kohus, et vaatamata arvukatele tõikadele, mis toetavad tõlgendust, mille kohaselt tuleks vitamiinide või mineraalainete „oluliselt kõrgemat“ sisaldust hinnata vitamiini või mineraalaine tüübist sõltuvalt erinevalt, näivad heast haldustavast tingitud praktilised kaalutlused pooldavat sellise sisalduse selge ja hõlpsasti kontrollitava piirmäära kindlaksmääramist. Seoses sellega märgib asjaomane kohus, et toote tariifse klassifitseerimise puhul ei tohiks toodete vahel vahet teha asjaomasel turul valitsevatest tavadest või meditsiinilisest kasulikkusest lähtudes.
            
         
               28
            
            
               Neil tingimustel otsustas Finanzgericht Hamburg (Hamburgi maksukohus) menetluse peatada ja esitada Euroopa Kohtule järgmise eelotsuse küsimuse:
            
         
         Eelotsuse küsimuse analüüs
      
      
               29
            
            
               Kõigepealt tuleb meenutada, et väljakujunenud kohtupraktika kohaselt on õiguskindluse ning lihtsa järelkontrolli tagamiseks vajalik, et kaupade tariifse klassifitseerimise otsustavaks kriteeriumiks oleksid kauba objektiivsed tunnused ning omadused selliselt, nagu need on kindlaks määratud KN‑i rubriigi ning jaotise või grupi märkuste sõnastuses (vt kohtuotsused Sysmex Europe, C‑480/13, EU:C:2014:2097, punkt 29 ja seal viidatud kohtupraktika; Vario Tek, C‑178/14, EU:C:2015:152, punkt 21 ja seal viidatud kohtupraktika, ning Amazon EU, C‑58/14, EU:C:2015:385, punkt 20 ja seal viidatud kohtupraktika).
            
         
               30
            
            
               Niisiis on KN‑i grupi märkused olulised vahendid tollitariifistiku ühetaolise kohaldamise tagamiseks ja sellisena annavad need asjakohaseid juhiseid selle tõlgendamiseks. Nimetatud märkuste sisu peab seega olema kooskõlas KN‑i sätetega ega tohi muuta nende ulatust (vt kohtuotsused X ja X BV, C‑319/10 ja C‑320/10, EU:C:2011:720, punkt 55 ja seal viidatud kohtupraktika).
            
         
               31
            
            
               Lisaks aitavad KN‑i selgitavad märkused, mille on välja töötanud komisjon, ning HS‑i selgitavad märkused, mille on välja töötanud WCO, olulisel määral kaasa tariifirubriikide reguleerimisala tõlgendamisele, olemata siiski õiguslikult siduvad (vt kohtuotsus Data I/O, C‑297/13, EU:C:2014:331, punkt 33 ja seal viidatud kohtupraktika).
            
         
               32
            
            
               Tuleb tõdeda, et nagu nähtub eelotsusetaotlusest, ei ole vaidlust selle üle, et põhikohtuasjas kõne all olev toode on mineraalainetel põhinev toode, mis on jaemüügipakendis. Toote pakendil või kasutusjuhendis on märgitud toimeaine kontsentratsioon, doseering, kasutusviis ning haigused, tervisehäired ja nende sümptomid, mille puhul toodet kasutatakse. Seega vastab see toode KN‑i grupi 30 lisamärkuse 1 esimese lõigu punktides a–d ette nähtud tingimustele.
            
         
               33
            
            
               Poolte arvamused lähevad lahku ainult küsimuses, kas asjaomase toote soovitatud päevadoosis sisalduva kaltsiumi kogus on „oluliselt kõrgem kui aine päevadoos, mis on näidustatud üldise tervise ja hea enesetunde säilitamiseks“ selle lisamärkuse tähenduses.
            
         
               34
            
            
               KN‑i grupi 30 selgitava märkuse eesmärk on täpsustada seda kriteeriumi, nähes ette, et hõlmatud on soovitatud päevadoos, mille vitamiinide või mineraalainete sisaldus on „palju suurem, tavaliselt vähemalt kolm korda rohkem kui soovitatud päevaannus (RDA)“.
            
         
               35
            
            
               Esiteks tuleb märkida, et vastavalt sellele selgitavale märkusele, mis – nagu on öeldud käesoleva otsuse punktis 31 – ei ole õiguslikult siduv, kuulub toode, mille soovitatud päevadoos sisaldab vitamiine ja mineraalaineid kolm korda rohkem kui soovitatud päevaannus (RDA), asjaomasesse gruppi tingimusel, et ka kõik muud tingimused on täidetud. Teiseks ning arvestades selles märkuses kasutatud sõna „tavaliselt“, ei välista see märkus nimetatud grupist tooteid üksnes selle tõttu, et nende soovitatud päevadoos ei sisalda vitamiine või mineraalaineid kolm korda rohkem kui soovitatud päevaannus (RDA).
            
         
               36
            
            
               Järelikult ei saa KN‑i grupi 30 selgitavat märkust tõlgendada nii, et vitamiine või mineraalaineid sisaldava toote puhul peab soovitatud päevadoosis sisalduma nimetatud aineid tingimata kolm korda rohkem kui on soovitatud päevaannus (RDA), selleks et selle toote saaks klassifitseerida KN‑i rubriiki 3004.
            
         
               37
            
            
               Nimelt tuleb sellesse rubriiki klassifitseerida toode, mille objektiivsed tunnused ning omadused vastavad KN‑i rubriigi 3004 sõnastuses ettenähtule ja mille vitamiinide, mineraalainete, asendamatute aminohapete või rasvhapete kogus soovitatud päevadoosis on oluliselt suurem sellest, mis on vajalik või näidustatud tavatoitumise puhul (vt selle kohta kohtuotsus Glob-Sped, C‑328/97, EU:C:1998:601, punkt 28).
            
         
               38
            
            
               Selles küsimuses nähtub eelotsusetaotlusest esiteks see, et põhikohtuasjas käsitletava toote puhul on soovitatud päevadoosis sisalduv kaltsiumi kogus maksimaalselt 1500 mg, mis on rohkem kui 85% võrra suurem kaltsiumi soovitatud päevaannusest (RDA), mis on vajalik üldise tervise või hea enesetunde säilitamiseks, ja teiseks asjaolu, et soovitatud päevaannusest (RDA) kolm korda suurema kaltsiumisisaldusega annuste korrapärane manustamine võib osutuda tervisele kahjulikuks.
            
         
               39
            
            
               Neil asjaoludel tuleb teha järeldus, et sellise toote, millega on tegemist põhikohtuasjas, soovitatud maksimaalne päevaannus sisaldab kaltsiumi oluliselt suuremas koguses, kui on soovitatav või vajalik tavatoitumise puhul. Kuna see toode vastab ka KN‑i grupi 30 lisamärkuse 1 esimese lõigu punktides a–d ette nähtud nõuetele, siis kuulub see KN‑i rubriiki 3004.
            
         
               40
            
            
               Kõigist eeltoodud kaalutlustest järeldub, et KN‑i tuleb tõlgendada nii, et selline toode nagu lahustuvad tabletid kaltsiumisisaldusega 500 mg tableti kohta, mida kasutatakse kaltsiumipuuduse ennetamiseks ja raviks ning osteoporoosi ennetamiseks ja raviks rakendatava spetsiaalse teraapia toetuseks ning mille etiketil märgitud maksimaalne soovitatav päevaannus täiskasvanutele on 1500 mg, kuulub KN‑i rubriiki 3004.
            
         
         Kohtukulud
      
      
               41
            
            
               Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse siseriiklik kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
            
          
            
               Esitatud põhjendustest lähtudes Euroopa Kohus (esimene koda) otsustab:
            
          
               
                  
                     Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisas sisalduvat kombineeritud nomenklatuuri komisjoni 27. septembri 20011. aasta määrusega (EÜ) nr 1006/2011 muudetud kujul tuleb tõlgendada nii, et selline toode nagu lahustuvad tabletid kaltsiumisisaldusega 500 mg tableti kohta, mida kasutatakse kaltsiumipuuduse ennetamiseks ja raviks ning osteoporoosi ennetamiseks ja raviks rakendatava spetsiaalse teraapia toetuseks ning mille etiketil märgitud maksimaalne soovitatav päevadoos täiskasvanutele on 1500 mg, kuulub selle nomenklatuuri rubriiki 3004.
                  
               
             
               
                  
                     Allkirjad
                  
               
            (
            *1
         )   Kohtumenetluse keel: saksa.